Broj: 711-I-1698-M-103/21-07-17

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Tončija Glavine, državnog tajnika u Ministarstvu turizma i sporta, povodom mišljenja Povjerenstva, broj: 711-I-1376-M-103/21-02-12 od 17. kolovoza 2021.**, na 145. sjednici, održanoj 15. listopada 2021.g., donosi sljedeću

**ODLUKU**

**Utvrđuje se da je dužnosnik Tonči Glavina, državni tajnik u Ministarstvu turizma i sporta, postupio sukladno uputama sadržanim u mišljenju Povjerenstva, broj: 711-I-1376-M-103/21-02-17 od 17. kolovoza 2021. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.**

Obrazloženje

Dužnosnik Tonči Glavina, državni tajnik u Ministarstvu turizma i sporta, podnio je Povjerenstvu zahtjev za davanjem mišljenja vezano za dopuštenost stupanja u poslovni odnos između Ministarstvu turizma i sporta i trgovačkog društva Eklata d.o.o., u kojem je jedini imatelj poslovnih udjela njegov otac, koji bi nastao dodjelom sredstava u provedbi Javnog poziva za prijavu subjekata malog gospodarstva iz sektora turizma za dodjelu bespovratnih sredstava za 2021. godinu temeljem Programa potpore male vrijednosti za pomoć pogođenim djelatnostima iz turističkog sektora za pokretanje i normalizaciju tekućeg poslovanja uslijed aktualne pandemije COVID-19, koji je objavljen 7. srpnja 2021.

U Povjerenstvu je zahtjev zaprimljen 2. kolovoza 2021. pod poslovnim brojem 711-U-4191-M-103/21-01-3, povodom kojeg se vodi predmet broj M-103/21.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu navedenog Zakona te je stoga dužnosnik Tonči Glavina povodom obnašanja dužnosti državnog tajnika u Ministarstvu turizma i sporta obvezan postupati sukladno odredbama ZSSI-a.

Člankom 18. stavkom 1. ZSSI-a propisano je da je u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da će dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Na temelju stavka 5. istog članka, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da su članovi obitelji dužnosnika, između ostalih navedenih, njegovi srodnici po krvi u uspravnoj lozi. Sukladno navedenoj odredbi, otac dužnosnika je član njegove obitelji u smislu ZSSI-a.

Povjerenstvo je, u skladu s citiranim odredbama ZSSI-a, na 138. sjednici održanoj 17. kolovoza 2021. dalo mišljenje broj: 711-I-1376-M-103/21-02-12 kojim se pod točkom I. izreke utvrđuje da Ministarstvo turizma i sporta, u kojem dužnonik Tonči Glavina obnaša dužnost državnog tajnika, može stupiti u poslovni odnos s trgovačkim društvom Eklata d.o.o., u vlasništvu njegova oca, koji se odnosi na dodjelu državne potpore za pomoć pogođenim djelatnostima iz turističkog sektora za pokretanje i normalizaciju tekućeg poslovanja uslijed aktualne pandemije COVID-19, ukoliko dužnosnik postupi sukladno uputama iz tog mišljenja, koje Povjerenstvo u cilju izbjegavanja sukoba interesa donosi temeljem članka 18. stavka 2. ZSSI-a.

Točkom II. izreke određeno je da je dužnosnik dužan ministrici turizma i sporta te svim osobama koje poduzimaju radnje u postupku dodjele državne potpore, deklarirati okolnost da se trgovačko društvo iz točke I. iste izreke prijavilo na Javni poziv za dodjelu državne potpore, s naznakom činjenice da je imatelj poslovnih udjela njegov otac, a istu okolnost dužnosnik je dužan javno objaviti i na internetskim stranicama Ministarstva turizma i sporta te se izuzeti od svakog, pa i posrednog, oblika sudjelovanja u provedbi javnog poziva.

Točkom III. izreke utvrđeno je da su dužnosnik, odnosno Ministarstvo turizma i sporta dužni prije stupanja u poslovni odnos, dostaviti Povjerenstvu cjelokupnu dokumentaciju iz koje će biti vidljivo kako su provedene upute Povjerenstva, a točkom IV. izreke da će Povjerenstvo u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Ministarstvo turizma i sporta dostavilo je Povjerenstvu dopisom, KLASA: 007-02/21-02/1, URBROJ: 529-05-02-01-01/1-21-1 od 16. rujna 2021. dokumentaciju koja se odnosi na moguće stupanje u poslovni odnos Ministarstva turizma i sporta s trgovačkim društvom Eklata d.o.o., u vlasništvu oca dužnosnika Tončija Glavine, državnog tajnika u navedenom državnom tijelu, vezano za predmetni Javni poziv od 7. srpnja 2021.

U navedenom se dopisu ističe kako su se na taj Javni poziv mogli prijaviti svi zainteresirani subjekti koji imaju registriranu djelatnost putničkih agencija do početka 2019., a čiji je rad otežan zbog trajanja bolesti COVID-19. Nadalje se navodi da je dokumetacija zaprimljena od svih prijavitelja pregledana od strane stručnih službi tog Ministarstva te da su prihvaćene prijave svih podnositelja koji su ispunjavali uvjete na način da su uvrštenene u Odluku o dodjeli bespovratnih sredstava, koju donosi ministrica turizma i sporta.

Zaključno se napominje da se neće pristupiti sklapanju ugovora s trgovačkim društvom Eklata d.o.o., dok Povjerenstvo, sukladno odredbama ZSSI-a, o tome ne odluči, te se ističe kako dužnosnik Tonči Glavina nije sudjelovao u provedbi Javnog poziva.

Dopisu su priloženi prijava trgovačkog društva Eklata d.o.o., zaprimljena 30. srpnja 2021., s pripadajućom dokumentacijom koja obuhvaća rješenje Ureda za turizam Ureda državne uprave Splitsko-dalmatinske županije iz 2001., kojim se utvrđuje ispunjavanje uvjeta za obavljanje djelatnosti putničkih agencija, izvadak iz sudskog registra nadležnog Trgovačkog suda u Splitu za navedeno društvo u kojem je Ivan Glavina upisan kao jedini osnivač istog, obavijest Državnog zavoda za statistiku od 4. travnja 2008., kojom je trgovačko društvo Eklata d.o.o. razvrstano u djelatnost organizatora putovanja prema Nacionalnoj klasifikaciji djelatnosti, potvrda nadležnog Područnog ureda Porezne uprave od 30. srpnja 2021., kojom se utvrđuje da nema javnih dugovanja o kojima evidenciju vodi Porezna uprava, izjava o korištenim državnim potporama male vrijednosti od 29. srpnja 2021., izjava o nekorištenju drugih potpora za nadoknadu prihvatljivih troškova poslovanja, izjava o istinitosti i vjerodostojnosti podataka kojom se izjavljuje da trgovačko društvo Eklata d.o.o. nije oslobođeno plaćanja troškova za koje se traži nadoknada, informacija Financijske agencije od 22. srpnja 2021. o bonitetu poduzetnika Eklata d.o.o. te Podaci poslovne banke o solventnosti na dan 22. srpnja 2021., s Bruto bilancom navedenog trgovačkog društva.

Nadalje, priloženi su i dopis elektroničke pošte dužnosnika Tončija Glavine od 30. kolovoza 2021., upućen dužnosnici Nikolini Brnjac, ministrici turizma i sporta, te službenicima Ministarstva turizma i sporta, kojim im se u svrhu jačanja transparentnosti u obnašanju javne dužnosti i očuvanja integriteta, skreće pozornost na potrebu postupanja sukladno mišljenju Povjerenstva od 17. kolovoza 2021., obzirom na okolnost da se na navedeni Javni poziv prijavilo i trgovačko društvo u vlasništvu njegova oca, Odluka dužnosnice Nikoline Brnjac, ministrice turizma i sporta o objavi Javnog poziva od 7. srpnja 2021., Javni poziv od 7. srpnja 2021. te Odluka o dodjeli bespovratnih sredstava turističkim agencijama za pokretanje i normalizaciju tekućeg poslovanja od 13. rujna 2021., koju je donijela dužnosnica Nikolini Brnjac, kojom se dodjeljuju bespovratna sredstva za 307 prijavitelja u ukupnom iznosu od 15.559.070,00 kn, a kojom su pod točkom 226., dodijeljenja sredstva društvu Eklata d.o.o. u iznosu od 60.000,00 kn.

Obzirom da u zaprimljenoj dokumentaciji nije bio priložen dokaz da je na internetskim stranicama Ministarstva turizma i sporta objavljeno da se trgovačko društvo Eklata d.o.o., u vlasništvu oca dužnosnika Tončija Glavine, prijavilo na isti Javni poziv od 7. srpnja 2021, nakon traženja Povjerenstva od 29. rujna 2021., Ministarstvo turizma i sporta je dopisom, KLASA: 007-02/21-02/1, URBROJ: 529-05-02-01-01/1-21-3 od 6. listopada 2021. dostavilo dokument za koji se navodi da je javno obavljen te je uputilo na poveznicu na internetsku stranicu tog Ministarstva.

Uvidom na ovu internetsku stranicu u dijelu Pristup informacijama, Javna nabava, Sprječavanje sukoba interesa, utvrđeno je da je objavljen skenirani dokument potpisan od dužnosnika pod nazivom „Tonči Glavina – Izjava o izuzimanju iz javnog poziva“, u kojem se, sukladno uputama iz mišljenja Povjerenstva od 17. kolovoza 2021., ističe navedena okolnost prijave trgovačkog društva Eklata d.o.o., u vlasništvu negova oca, na Javni poziv te dužnosnik navodi kako na bilo koji način nije u istome sudjelovao.

Slijedom svega navedenog, iz zaprimljenog očitovanja i dokumentacije utvrđeno je da je Ministarstvo turizma i sporta svim zainteresiranim poslovnim subjektima koji obavljaju djelatnost turističkih agencija te ispunjavaju uvjete objavljenog Javnog poziva, pa tako i društvu Eklata d.o.o. kojem je jedini osnivač otac dužnosnika Tončija Glavine, odlukom dužnosnice Nikoline Brnjac, ministrice turizma i sporta, dodijelilo bespovratna sredstva za pokretanje i normalizaciju tekućeg poslovanja s ciljem nadoknade dijela ili svih plaćenih troškova poslovanja kojima je zbog posebnih okolnosti uvjetovanih pandemijemom narušena gospodarska aktivnost, sukladno Programu potpora male vrijednosti za pomoć pogođenim djelatnostima iz turističkog sektora za pokretanje i normalizaciju tekućeg poslovanja uslijed aktualne pandemije COVID-a, koji je 1. srpnja 2021. donijela navedena dužnosnica. Nakon donošenja odluke o dodjeli sredstava s korisnicima se sklapa ugovor o dodjeli te se potom sredstva isplaćuju.

Iz dokumentacije proizlazi kako dužnosnik Tonči Glavina nije sudjelovao u navedenome postupku dodjele sredstava državne potpore, te da je dužnosnici Nikolini Brnjac i stručnim službama Ministarstva turizma i sporta pravodobno, prije donošenja odluke, deklarirao okolnost da se ovo trgovačko društvo prijavilo na Javni poziv od 7. srpnja 2021., odnosno da je s ovom okolnošću upoznao i javnost objavom na internetskim stranicama istoga Ministarstva.

Stoga je Povjerenstvo utvrdilo da je dužnosnik Tonči Glavina, državni tajnik u Ministarstvu turizma i sporta, postupio sukladno uputama sadržanim u mišljenju Povjerenstva, broj: 711-I-1376-M-103/21-02-17 od 17. kolovoza 2021. te da su upute provedene na način koji omogućava izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Obzirom da se o dodjeli sredstava državne potpore sklapa ugovor između Ministarstva turizma i sporta te trgovačkog društva Eklata d.o.o., odnosno da je sukladno članku 8. predmetnog Programa, korisnik dužan sredstva potpore utrošiti u roku od jedne godine od potpisa ugovora strogo namjenski, o čemu podnosi pisano izvješće istom Ministarstvu, Povjerenstvo ukazuje dužnosniku da se i prilikom izvršavanja kontrole preuzetih ugovornih obveza, može naći u situaciji sukoba interesa, zbog čega bi se trebao suzdržati od sudjelovanja i u navedenim radnjama.

Slijedom navedenog Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tonči Glavina, elektronskom dostavom
2. Objava na internetskoj stranici Povjerenstva
3. Pismohrana